**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6978520351-6976860551,** fax: **2674022211,** web site: [**www.eakp.gr**](http://www.eakp.gr), email: [**info@eakp.gr**](mailto:info@eakp.gr)

**Λαμία 23 Οκτωβρίου 2018**

Προς: Προεδρείο Δ.Σ. Ε.Υ.Π.Σ. Περ/ρειας Στερεάς Ελλάδας

Κοιν/ση: Μέλη Ε.Υ.Π.Σ Περ/ρειας Στερεάς Ελλάδος

Θέμα: « Πρόταση για συζήτηση θεμάτων στην προ ημερήσιας διάταξη στο Διοικητικό Συμβούλιο της Ένωσης που θα πραγματοποιηθεί στις 25/10/2018 **»**

**Συναδέλφισσες – Συνάδελφοι,** η **Ε**νωτική **Α**γωνιστική **Κ**ίνηση **Π**υροσβεστών Στερεάς Ελλάδος, υποβάλλει τις παρακάτω προτάσεις και τις θέσεις της για τα συγκεκριμένα ζητήματα, ώστε να συζητηθούν ως θέματα προ ημερήσιας διάταξης, καθώς και να συμπεριληφθούν σε σχετικό θέμα της Η.Δ. στη συνεδρίαση του Διοικητικού Συμβουλίου, την Πέμπτη στις **25/10/2018.**

**3ο Θέμα της Ημερήσιας Διάταξης:** **Ενημέρωση σχετικά με τα προβλήματα του Π.Κ. Μαντουδίου από τα έντονα καιρικά φαινόμενα.**

Η Ε.Α.Κ.Π. με τις από **8/10/2018** και **15/10/2018** παρεμβάσεις της για το μεγάλο πρόβλημα που αντιμετώπισαν οι συνάδελφοι του **Π.Κ. Μαντουδίου** λόγω των έντονων καιρικών φαινομένων στην περιοχή, έφεραν στο προσκήνιο τα μεγάλα προβλήματα που δημιουργήθηκαν τόσο στις υποδομές του Π.Κ. όσο και στα ατομικά περιουσιακά στοιχεία των εν υπηρεσία υπαλλήλων του, καθώς και τους κινδύνους που διατρέχει η υγεία και ασφάλεια τους από τις συνέπειες του πλημμυρικού φαινομένου. Ήδη έχει προκαλέσει το ενδιαφέρον της πολιτικής ηγεσίας μέσω του Διευθυντή του πολιτικού γραφείου της Κας Υφυπουργού Προστασίας του Πολίτη, όπου στην τηλεφωνική του επικοινωνία με εκπρόσωπο της Ε.Α.Κ.Π., προτάθηκαν συγκεκριμένες παρεμβάσεις για να δοθούν άμεσα λύσεις τόσο για το στεγαστικό πρόβλημα, όσο και τα ιδιαίτερα προβλήματα που αντιμετωπίζουν οι υπάλληλοι σχετικά με τις συνθήκες εργασίας. Στα πλαίσια του θέματος αυτού η Ε.Α.Κ.Π. προτείνει να συμπεριληφθούν και τα οξυμένα προβλήματα που αντιμετωπίζουν και οι συνάδελφοι του **Π.Κ. Σκύρου,** έτσι όπως περιγράφονται στην από **16/09/2018** παρέμβαση της Ε.Α.Κ.Π. προς το Α.Π.Σ., καθώς και να γίνουν από την Ένωση άμεσες ενέργειες προς κάθε κατεύθυνση για την επίλυση των οξυμένων προβλημάτων των δύο συγκεκριμένων Π.Κ. της Εύβοιας. Η πρόσφατη απάντηση που δόθηκε από την πολιτική ηγεσία σε σχετική ερώτηση πολιτικού φορέα για το Π.Κ. Σκύρου, παραπέμπει στο απώτερο μέλλον για τις όποιες ενέργειες για την επίλυση τους.

**1ο Θέμα προ Ημερήσιας Διάταξης: Διενέργεια Ε.Δ.Ε. σχετικά με την χορήγηση διοικητικής μέριμνας και την χρήση μέσων ατομικής προστασίας κατά την διάρκεια κατάσβεσης πυρκαγιάς στην περιοχή Κοντοπόδι του Νομού Εύβοιας.**

Αυτή την περίοδο είναι σε εξέλιξη Ε.Δ.Ε. για την διερεύνηση των συνθηκών χορήγησης διοικητικής μέριμνας και την χρήση ατομικών μέσων προστασίας στην συγκεκριμένη πυρκαγιά. Η Ε.Α.Κ.Π. εκφράζει τον προβληματισμό της για την σκοπιμότητα αυτής της ενέργειας και ειδικά για το συγκεκριμένο συμβάν, από την στιγμή που είναι ευρέως διαπιστωμένο και έχουν καταγγελθεί αλλεπάλληλες φορές τόσο στο παρελθόν, όσο και πρόσφατα από συνδικαλιστικούς φορείς και εργαζόμενους, οι ελλείψεις στα συγκεκριμένα ζητήματα με κάθε εκδήλωση μεγάλων συμβάντων.

Εκτιμά, ότι είναι μία κίνηση που αποσκοπεί στην μετατόπιση των ευθυνών ακόμη και στους ίδιους τους εργαζόμενους, για ζητήματα που για την διαχρονική ένταση της ύπαρξής τους, φέρει ακέραια την ευθύνη η ίδια η πολιτεία. Προτείνει, την άμεση παρέμβαση της ένωσης για να ασχοληθεί σοβαρά η πολιτική και φυσική ηγεσία με τα ζητήματα που έχουν σχέση με τις συνθήκες εργασίας και την ασφάλεια του προσωπικού, αντί να χάνεται πολύτιμος χρόνος μέσα από τις παρελκυστικές διαδικασίες των Ε.Δ.Ε.

**2ο Θέμα προ Ημερήσιας Διάταξης: Παραχώρηση αντιγράφου της ψηφιακής μαγνητοφώνησης του Δ.Σ. της 22/8/2018, καθώς και τα πρακτικά της απομαγνητοφώνησής τους**.

Έχουν περάσει ( 2 ) δύο μήνες από την τελευταία συνεδρίαση του Δ.Σ. της Ένωσής μας που η Ενωτική Αγωνιστική Κίνηση Πυροσβεστών Στερεάς Ελλάδος είχε υποβάλλει αίτημα στις 25/8/18, προς τον Γενικό Γραμματέα Ε.Υ.Π.Σ. Περ/ρειας Στερεάς Ελλάδας και τον αναπληρωτή Γενικό Γραμματέα Ε.Υ.Π.Σ. της Περ/ρειας Στερεάς Ελλάδας**,** για την παραχώρηση αντιγράφου της ψηφιακής μαγνητοφώνησης του Δ.Σ. που έγινε με απόφασή του και με ευθύνη μέλους του Δ.Σ, καθώς και τα πρακτικά της απομαγνητοφώνησής τους. Το αίτημα μέχρι και σήμερα δεν έχει ικανοποιηθεί και δημιουργεί εύλογα ερωτηματικά για τους λόγους της μη χορήγησής τους. Η Ε.Α.Κ.Π. απαιτεί την άμεση χορήγηση τους.

**Συναδέλφισσες – Συνάδελφοι**

Η **Ενωτική Αγωνιστική Κίνηση Πυροσβεστών** καταβάλει κάθε δυνατή προσπάθεια για την καλύτερη ενημέρωση για όλα τα προβλήματα που αφορούν καθημερινά τους πυροσβέστες και παρεμβαίνει προς κάθε κατεύθυνση για την αντιμετώπιση τους. **Πιστεύουμε ακράδαντα ότι κανένας αγώνας δεν πάει χαμένος, παρά μόνο αυτός που ποτέ δεν δίνεται και ότι η σιωπή δεν είναι χρυσός, αλλά η ταφόπλακα των δικαιωμάτων μας.**

Ζητάμε απ’ όλους τους συναδέλφους να συμβάλλουν στην ανάδειξη αυτών των προβλημάτων, σε όποια υπηρεσία υπηρετεί ο καθένας, επικοινωνώντας με την Ε.Α.Κ.Π. είτε τηλεφωνικά είτε μέσω e-mail.

**Για την Ε.Α.Κ.Π.**

**Το μέλος της Ε.Υ.Π.Σ. Στερεάς Ελλάδας**

**Κέκης Κώστας**